43e2d11a951ece23f49bc339a9945c97

 Jeg får hele tiden nogen forskellige drømme, om min ex. Som fører hen til at jeg bliver ked af det, nervøs.Hvad gør jeg? 
Underlige drømme om min ex
==========================


ungzone.dk
2020.29

Kære du, 

Jeg kan godt forstå, at det er ubehageligt at have sådanne drømme, og når det gør dig ked af det.

Det kan desværre være rigtig svært at gøre noget ved det, da vi ikke selv kan bestemme, hvad vi drømmer om. Men nogle gange er drømme det, som man tænker på i løbet af dagen, eller inden man skal sove. Så det kan måske være en hjælp at forsøge at undgå ting, der minder dig om ham og får dig til at tænke på ham - især om aftenen inden du skal sove.

Så hvis du f.eks. følger ham på sociale medier, kan det være, at du skal fjerne ham derfra? Du behøver ikke slette ham som ven, men man kan ofte vælge, at han ikke skal dukke op på din startside osv. 

Derudover vil jeg sige, at jeg tror, det er noget, der går over med tiden. Måske fylder han meget i dine tanker lige nu (måske også uden du helt er bevidst om det), men med tiden vil han højst sandsynligt fylde mindre og mindre, og så tror jeg også, at drømmene vil komme mindre og mindre ofte. Så giv det noget tid! Det er mit bedste råd til dig, selvom det er hårdt. 

Jeg håber, mit svar kan hjælpe dig. Du er altid velkommen til at skrive igen!

Hilsen Iben

 

Hej du,  
  
Det lyder ikke rart, at du bliver ked af det og nervøs på grund af dine drømme, så måske vi kan finde ud af noget sammen. Først og fremmest synes jeg, at du skal tænke over hvad du føler for din eks. Er du stadig lidt forelsket, er du sur på personen eller har personen gjort dig ked af det? Jeg tror, at det er vigtigt at du tænker over hvad du føler for din eks, for at komme over vedkommende. Hvis drømmene eksempelvis handler om, at I finder sammen igen, og du bliver ked af det, fordi det ikke sker i virkeligheden, kan du jo prøve at tage kontakt til personen, hvis du vil have at der sker noget mellem jer igen. Hvis du bliver ked af det, fordi personen har såret dig, kan det også være, at I skal snakke sammen, for at løse problemerne. Jeg synes altså, at du skal prøve at tænke over, om der er noget I skal snakke om, eller om du "bare" skal komme videre. Hvis du gerne vil komme videre og vil undgå at tænke på din eks, kan det være, at du skal prøve at distrahere dig selv? Det kan være gennem en hobby eller nogle af dine venner, som du kan bruge tid med. Jeg tror ofte, at man drømmer om de ting eller personer, som fylder meget i ens tanker, og derfor skal du måske prøve at tænke på noget andet. Hver gang du tænker på din eks, kan du altså prøve at tænke på noget andet og lave noget andet og på den måde distrahere dig selv. Jeg håber, at du finder ud af det hele, ellers er du naturligvis velkommen til at skrive igen. Held og lykke!  
  
- Benedicte

 